Predkladacia správa

Materiál sa predkladá do legislatívneho procesu v súlade s úlohou B. 1. uznesenia vlády SR č. 693 zo 14. 9. 2005.
Uznesením vlády č. 693 zo 14. 9. 2005 bolo uložené ministrovi výstavby a regionálneho rozvoja „predložiť návrh novelizácie nariadenia vlády SR č. 637/2004 Z. z., ktorým sa ustanovujú podrobnosti o druhoch a výškach poskytovaných podpôr na jednotlivé účely z prostriedkov Štátneho fondu rozvoja bývania, v ktorom navrhne zmeny ročných úrokových sadzieb, s výnimkou podpory na výstavbu nájomných bytov, na úroveň výšky nákladov potrebných na financovanie štátneho dlhu“.
V roku 2005 boli emitované štátne dlhopisy s priemerným ročným úrokom v rozpätí od 2,72 do 3,58 %. 
Zákon č. 607/2003 Z. z. o Štátnom fonde rozvoja bývania v znení neskorších predpisov v § 9 ods. 1 však upravuje, že úvery zo zdrojov Štátneho fondu rozvoja bývania je možné poskytovať pri ročnej úrokovej sadzbe do výšky základnej úrokovej sadzby Národnej banky Slovenska platnej k 1. januáru roku podania žiadosti, pričom v súčasnosti tento parameter dosahuje hodnotu 3,0 %.
V nadväznosti na uvedené bol spracovaný návrh nariadenia vlády SR, ktorý všetky ročné úrokové sadzby, s výnimkou ročných úrokových sadzieb na výstavbu a kúpu nájomných bytov, stanovuje na úroveň základnej úrokovej sadzby Národnej banky Slovenska.
Materiál nemá finančný, ekonomický, environmentálny vplyv ani vplyv na  zamestnanosť.
Návrh nariadenia bol predmetom medzirezortného pripomienkového konania a v rámci neho neboli k nemu uplatnené zásadné pripomienky.
Legislatívna rada vlády SR prerokovala návrh nariadenia vlády SR dňa 25. októbra 2005 a odporučila ho po zapracovaní pripomienok sekretariátu Legislatívnej rady vlády SR predložiť na rokovanie vlády SR.